Eizh kanaouenn e-touesk ar pevarzek a oa bet skrivet gant an daouad John Lennon-Paul McCartney, ar c’hwec’h all a oa standardoù hag a blije kalz d’ar strollad seniñ war al leurenn. An darn vrasañ anezho a oa bet kanet gant Lennon ha McCartney pa gemere perzh George Harrison er c’horioù ; Boys a oa bet kanet gant Ringo Starr. Klotañ a raent mat gant ar sac’h tonioù a veze kanet gant ar strollad e toulloù-noz Liverpool ha Hamburg abaoe bloavezhioù. Godellig an albom a ziskoueze luc’hskeudenn ar pevar soner tennet e log skalieroù sez EMI e Londrez.